《送梁藤州广誉解组还朝兼简葛子章卢伯真》
宋代·曾丰

乾道淳熙间，随牒公之邑。
我闲时曳裾，公喜当折屐。
过从未多时，情好已相得。
功名打门催，马首遽湖北。
一为卢溪留，便作弱水隔。
解后五羊城，恍如不相识。
初惊面颜苍，徐视髭鬓黑。
款曲遍谘诹，交游半凄恻。
一别十五年，种种事非昔。
更著一回别，又岂胜叹息。
梅雨逗谈机，槐风速行色。
愁边更添愁，客里仍送客。
笑骑五马归，郎省平步入。
天南九万里，谁得碍鹏翼。
语离当有诗，颂德似无益。
清晖百尺虹，方广千丈碧。
高盖山下松，极乐岩里石。
一切奇杰观，无不入我集。
转眼虽寥寥，扪胸犹历历。
公归为致言，久疏颇关忆。
老葛年少卢，亦有风月癖。
唱酬旧知音，来往今扫迹。
相逢问撙斋，依旧四立壁。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。